ກອງປະຊຸມຄັ້ງທີ 1 ຂອງເຈົ້າໜ້າທີ່ອາວຸໂສເສດຖະກິດອາຊຽນເພື່ອກະກຽມໃຫ້ແກ່ກອງປະຊຸມລັດຖະມົນຕີຄັ້ງທີ 47 ໃນວາລະເປັນປະທານອາຊຽນ 2016 ຂອງ ສປປ ລາວ
(THE FIRST MEETING OF THE ASEAN SENIOR ECONOMIC OFFICIALS
FOR THE FORTY-SEVEN ASEAN ECONOMIC MINISTERS MEETING)
ໃນລະຫວ່າງວັນທີ 18 ເຖີງ 22 ມັງກອນ 2016, ສປປ ລາວໃນນາມເປັນປະທານອາຊຽນ 2016 ໄດ້ຮັບກຽດເປັນເຈົ້າພາບຈັດກອງປະຊຸມຄັ້ງທີ 1 ຂອງເຈົ້າໜ້າທີ່ອາວຸໂສເສດຖະກິດອາຊຽນເພື່ອກະກຽມໃຫ້ແກ່ກອງປະຊຸມລັດຖະມົນຕີຄັ້ງທີ 47 ຂອງປີ 2016 (SEOM 1/47) ແລະ ກອງປະຊຸມອື່ນໆທີ່ປິ່ນອ້ອມທີ່ສໍາຄັນລວມທັງໝົດ 6 ກອງປະຊຸມດ້ວຍກັນ ຂຶ້ນທີ່ໂຮງແຮງດອນຈັນພາເລດ. ຖືວ່າເປັນກອງປະຊຸມຄັ້ງທໍາອິດໃນການເປັນປະທານອາຊຽນປະຈໍາປີ 2016 ຂອງ ສປປ ລາວ ກອງປະຊຸມຄັ້ງນີ້ມີຜູ້ເຂົ້າຮ່ວມມາຈາກ 10 ປະເທດອາຊຽນ ແລະ ຜູ້ຕາງໜ້າຈາກກອງເລຂາອາຊຽນ, ນອກນັ້ນ, ໃນກອງປະຊຸມຄັ້ງນີ້ ກໍໄດ້ພົບປະກັບຄະນະຜູ້ແທນຂອງສະຫະພາບເອີຣົບເພື່ອສືບຕໍ່ແລກປ່ຽນການຮ່ວມມືດ້ານເສດຖະກິດກັບອາຊຽນ, ຊຶ່ງຜູ້ເຂົ້າຮ່ວມທັງໝົດປະມານ 150 ຄົນ. ທ່ານ ດຣ.ລາວຮົວ ເຈີຈິງ ຫົວໜ້າກົມນະໂຍບາຍການຄ້າຕ່າງປະເທດ ກະຊວງອຸດສາຫະກໍາ ແລະ ການຄ້າ ທັງເປັນຫົວໜ້າເຈົ້າໜ້າທີ່ອາວຸໂສເສດຖະກິດອາຊຽນຂອງ ສປປ ລາວ ໄດ້ຮັບກຽດເປັນປະທານກອງປະຊຸມຄັ້ງນີ້, ຫົວໜ້າຄະນະຜູ້ແທນຝ່າຍລາວ ນໍາໂດຍທ່ານ ໄຊຊະນະ ໄຊຍະກອນ ຮອງຫົວໜ້າກົມນະໂຍບາຍການຄ້າຕ່າງປະເທດ ກະຊວງອຸດສາຫະກໍາ ແລະ ການຄ້າ ພ້ອມຜູ້ຕາງໜ້າຈາກຂະແໜງການກ່ຽວຂ້ອງຂອງ ສປປ ລາວເຂົ້າຮ່ວມກອງປະຊຸມດັ່ງກ່າວ.
ກອງປະຊຸມໃນຄັ້ງນີ້ຈະປຶກສາຫາລືໃນຫຼາຍປະເດັນທີ່ມີຄວາມສໍາຄັນໃຫ້ແກ່ການກະກຽມກອງປະຊຸມລັດ ຖະມົນຕີເສດຖະກິດອາຊຽນຄັ້ງທີ 47 ຈະຈັດຂຶ້ນໃນຕົ້ນເດືອນສິງຫາ ປີ 2016 ທີ່ ສປປ ລາວ, ຊຶ່ງວາລະສໍາຄັນຂອງກອງປະຊຸມຄັ້ງນີ້ ປະກອບມີ ກອງປະຊຸມທີ່ປີ່ນອ້ອມ ຄື: (1) ກອງປະຊຸມ SEOM ຄັ້ງທີໜຶ່ງຂອງປີເພື່ອສະຫຼຸບສັງລວມຄວາມຄືບໜ້າ ແລະ ວາງແຜນປະຈໍາປີ 2016, ສປປ ລາວ ໃນຖານະເປັນປະທານອາຊຽນປະຈໍາປີ 2016 ນອກຈາກຈະມີໜ້າທີ່ເປັນປະທານກອງປະຊຸມສໍາຄັນຕ່າງໆຂອງປີ 2016 ແລ້ວຍັງມີໜ້າທີ່ກະກຽມ ແລະ ນໍາສະເໜີ ແຜນວຽກບຸລິມະສິດໃຫ້ກອງປະຊຸມຮັບຮອງກໍານົດເຂົ້າເປັນແຜນວຽກບຸລິມະສິດຂອງອາຊຽນປະຈໍາປີ 2016; (2) ກອງປະຊຸມ SEOM ສໍາລັບຄະນະຜູ້ແທນຂອງກໍາປູເຈຍ, ລາວ, ມຽນມ້າ ແລະ ວຽດນາມ (CLMV), ຊຶ່ງເນື້ອໃນກອງປະຊຸມນີ້ຈະຕີລາຄາຜົນໄດ້ຮັບຂອງການຈັດຕັ້ງປະຕິບັດແຜນປະຈໍາປີ 2015 ຂອງ CLMV, ແລະ ກໍານົດແຜນປະຈໍາປີ 2016 ແລະ ຕໍ່ໜ້າ ລວມທັງແລກປ່ຽນຂໍ້ມູນກ່ຽວກັບຈຸດຢືນຂອງ CLMV ໃນວຽກງານການເຈລະຈາການຄ້າໃນຂອບອາຊຽນກັບຄູ່ຮ່ວມພັດທະນາອື່ນໆ; (3) ກອງປະຊຸມພິເສດຂອງຄະນະກໍາມະການທີ່ກ່ຽວຂ້ອງທັງໝົດ (SPECIAL MEETING OF THE COMMITTEE OF THE WHOLE (COW) FOR THE ASEAN ECONOMIC COMMUNITY) ຊຶ່ງກອງປະຊຸມນີ້ຈະລົງເລີກແຕ່ລະໜ້າວຽກຂອງຄະນະກໍາມະການທີ່ກ່ຽວຂ້ອງທີ່ຢູ່ພາຍໃຕ້ການຊີ້ນໍາຂອງ SEOM ໂດຍຈະລາຍງານກ່ຽວກັບຄວາມຄືບໜ້າ ແລະ ບັນຫາທີ່ປະເຊີນໃນແຕ່ລະຂົງເຂດວຽກ, ພ້ອມນັ້ນກໍຈະກໍານົດແຜນຍຸດທະສາດເພື່ອສືບຕໍ່ຈັດຕັ້ງປະຕິບັດແຜ່ນແມ່ບົດປະຊາຄົມເສດຖະກິດອາຊຽນແຕ່ນີ້ເຖີງປີ 2025; (4) ກອງປະຊຸມໜ່ວຍງານຂັ້ນສູງວ່າດ້ວຍການເຊື່ອມໂຍງເສດຖະກິດຂອງອາຊຽນຄັ້ງທີ 29 (THE 29TH MEETING OF THE HIGH-LEVEL TASK FORCE ON ASEAN ECONOMIC INTEGRATION-HLTF-EI), ຊຶ່ງກອງປະຊຸມນີ້ຈະຕົກລົງປະເດັນສໍາຄັນທີ່ຈະລາຍງານຕໍ່ກອງປະຊຸມລັດຖະມົນຕີເສດຖະກິດອາຊຽນແບບວົງແຄບທີ່ຈະຈັດຂຶ້ນໃນເດືອນມີນາ 2016 ຊຶ່ງຈະເປັນການກະກຽມໃຫ້ແກ່ກອງປະຊຸມລັດຖະມົນຕີເສດຖະກິດອາຊຽນຄັ້ງທີ 47 ທີ່ ສປປ ລາວຈະເປັນເຈົ້າພາບ ຊຶ່ງຈະຈັດຂຶ້ນໃນຕົ້ນເດືອນສິງຫາ 2016 ນີ້; (5) ນອກຈາກນີ້ ຍັງຈະມີການພົບປະກັບຄະນະຜູ້ແທນຂອງສະຫະພາບເອີຣົບ ຫຼື SEOM-EU ຊຶ່ງກອງປະຊຸມນີ້ຈະແລກປ່ຽນກ່ຽວກັບເນື້ອໃນສໍາຄັນ ຄື: ທົບທວນຄືນສາຍພົວພັນດ້ານການຄ້າລະຫວ່າງອາຊຽນ ແລະ EU ຊຶ່ງຈະປຶກສາກ່ຽວກັບການກັບຄືນສູ່ໂຕະເຈລະຈາສັນຍາການຄ້າເສລີລະຫວ່າງອາຊຽນ EU ທີ່ໄດ້ຢຸດຊະງັກມາຊົ່ວໄລຍະໜຶ່ງ, ແລະ ປຶກສາຫາລືແຜນວຽກການຮ່ວມມືລະຫວ່າງສອງຝ່າຍ, ພ້ອມນັ້ນກໍຈະເວົ້າເຖີງການກະກຽມກອງປະຊຸມລັດຖະມົນຕີເສດຖະກິດອາຊຽນ EU.
ການຈັດກອງປະຊຸມໃນຄັ້ງນີ້ມີຄວາມໝາຍຄວາມສໍາຄັນຕໍ່ອາຊຽນກໍຄືຕໍ່ສປປ ລາວ ໂດຍສະເພາະແມ່ນການສະເໜີ 8 ແຜນວຽກບຸລິມະສິດ ຊຶ່ງນອກຈາກຈະເປັນການຈັດຕັ້ງປະຕິບັດແຜນແມ່ບົດຂອງປະຊາຄົມເສດຖະກິດອາຊຽນແຕ່ນີ້ເຖີງປີ 2025 (AEC Blueprint 2025) ໃຫ້ມີການເຊື່ອມໂຍງເສດຖະກິດໃນລະດັບສູງແລ້ວ ຍັງຈະເປັນການສະໜັບສະໜູນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ 5 ປີ ຄັ້ງທີ 8 ຂອງ ສປປ ລາວ ໄປພ້ອມໆກັນ, ພ້ອມນັ້ນຈະເປັນຜົນງານອັນສໍາຄັນອັນໜຶ່ງຂອງ ສປປ ລາວ ທີ່ຈະຝາກໄວ້ ກັບອາຊຽນໃນໄລຍະທີ່ ສປປ ລາວ ເປັນປະທານອາຊຽນປະຈໍາປີ 2016 ໄປຄຽງຄູ່ກັບຜົນງານດ້ານອື່ນໆ.
ເພື່ອບັນລຸໄດ້ຕາມຄາດໝາຍ ຈຶ່ງມີຄວາມຈໍາເປັນທີ່ປະຊາຊົນລາວທຸກທົ່ວໜ້າຈະຕ້ອງໄດ້ຊ່ວຍກັນເປັນເຈົ້າການໃນການເປັນເຈົ້າພາບທີ່ດີຕ້ອນຮັບແຂກຕ່າງດ້າວ ທ້າວຕ່າງແດນຢ່າງມີໄມຕີຈິດທີ່ເປັນເອກະລັກຂອງຄົນລາວ, ພ້ອມກັນເປັນຫູເປັນຕາຊ່ວຍຂະແໜງການກ່ຽວຂ້ອງເອົາໃຈໃສ່ຈໍາກັດປະກົດການຫຍໍ້ທໍ້ ຫຼື ການເຂົ້າເມືອງຜິດກົດໝາຍຕ່າງໆ ເພື່ອເຮັດໃຫ້ການເປັນປະທານ ເປັນເຈົ້າພາບຂອງ ສປປ ລາວ ຜ່ານພົ້ນໄປດ້ວຍດີໃນປ 2016 ນີ້.